b'\n_START_ARTICLE_\nJerome Klapka Jerome\n_START_SECTION_\n\xc5\xbdivljenje\n_START_PARAGRAPH_\nJerome Klapka Jerome se je rodil kot \xc4\x8detrti otrok duhovniku Jeromu Clapp Jeromu in materi Marguerite Jones. Odra\xc5\xa1\xc4\x8dal je v rev\xc5\xa1\xc4\x8dini, saj je bil njegov o\xc4\x8de precej zadol\xc5\xbeen, o \xc4\x8demer je pisal v svoji avtobiografiji. Kot otrok si je \xc5\xbeelel postati politik, vendar te \xc5\xbeelje ni mogel uresni\xc4\x8diti. Pri trinajstih letih je namre\xc4\x8d izgubil star\xc5\xa1a in se je bil prisiljen zaposliti pri \xc5\xbeeleznici, kjer je delal kot pobiralec premoga, ki so ga izgubili vlaki._NEWLINE_Kmalu je za\xc4\x8del s pisateljevanjem in je napisal nekaj kratkih zgodb in esejev. Po poroki z Georgino Elizabeth Henrietto Stanley Marris je napisal svojo najve\xc4\x8djo uspe\xc5\xa1nico Trije mo\xc5\xbeje v \xc4\x8dolnu, ki mu je na \xc5\xa1iroko odprla vrata v literarni svet._NEWLINE_Ob izbruhu prve svetovne vojne se je \xc5\xbeelel pridru\xc5\xbeiti angle\xc5\xa1ki vojski, vendar je bil zaradi starosti (ob izbruhu vojne je \xc5\xa1tel 56 let) zavrnjen. Tako se je prostovoljno javil za slu\xc5\xbebo v francoski vojski, kjer je bil sprejet in je postal voznik re\xc5\xa1evalnega voza. Po vojni se je spet posvetil pisanju, kmalu po izidu svoje avtobiografije pa je umrl za posledicami mo\xc5\xbeganske kapi. Pokopan je v Oxfordshiru. V njegovem rojstnem kraju je danes spominska hi\xc5\xa1a in muzej temu velikemu angle\xc5\xa1kemu pisatelju.'